Zásahy hliadok MsP v 22. týždni 
	V týždni od 25. mája do 31. mája 2009 preverovali hliadky mestskej polície v hlavnom meste 1762 udalostí. Medzi nimi bolo aj 263 takých, ktoré po overení hliadkami priam o na mieste sa ukázali ako neopodstatnené.
	Opodstatnenými ale na druhej strane boli priestupky vodičov voči pravidlám bezpečnosti a plynulosti v cestnej premávke a tých zistili a riešili hliadky mestskej polície 786. Na miestach vyhradených pre zdravotne postihnutých občanov bez oprávnenia parkovať tu odstavili svoje vozidlá traja vodiči. V súvislosti s parkovaním na vyhradených parkovacích miestach  zistili hliadky mestskej polície 81 priestupkov.
	V oblasti porušovaní všeobecne záväzných nariadení týkajúcich sa čistoty a poriadku v sledovanom týždni zaznamenali mestskí policajti v hlavnom meste 168 priestupkov. Na prípady týkajúce sa rušenia nočného pokoja zasahovali 18 krát a v oblasti porušení verejného poriadku zistili hliadky MsP 22 priestupkov.
	Trávnaté plochy si za miesto zaparkovania pre svoje motorové vozidlo zvolilo 35 motoristov.
	V priebehu týždňa zistili mestskí policajti aj 93 priestupkov týkajúcich sa porušení všeobecne záväzných nariadení zakazujúcich konzumáciu alkoholických nápojov na verejných priestranstvách, ako aj 19 prípadov súvisiacich s obťažovaním občanov. Päť zábavných a reštauračných prevádzok nestihli ich majitelia zatvoriť v stanovenom čase a na miestne úrady bolo nahlásených päť vozidiel vykazujúcich známky autovrakov.
	Štatistika mestskej polície ďalej prezrádza, že najviac priestupkov sa stalo na Saratovskej ulici a to 47. Blokovacie zariadenia namontované na kolese svojho motorového vozidla si našlo 554 vodičov a 143 motoristov si po odtiahnuté vozidlá muselo zájsť do areálov odťahovacích služieb.